Таксама ёсць задума аднавіць традыцыю правядзення ў Грушаўцы культурных імпрэз, зладзіўшы там улетку наш фестываль “Дах”. А што далей? Вядома, хацелася б бачыць там музей — ці, хутчэй, нават Цэнтр старадаўняй шляхецкай культуры, дзе знайшлося б месца і культурным падзеям, і гастранаміі, і коням беларускай вупражной пароды, што цяпер на мяжы вынішчэння. Такі аб’ект мог бы стаць моцным і самадастатковым культурна-гістарычным асяродкам, здатным паспрыяць пазітыўным зрухам не толькі ў сацыяльнай сферы, але таксама і ў эканоміцы рэгіёна.